বার্ষিক সাধারণ সভা (এজিএম)-র একমাস বাকি থাকতেই সিএবি-তে নির্বাচনী দামামা বাজতে শুরু করে দিয়েছে। যেখানে এক মেরুতে রয়েছেন সিএবি-র বর্তমান প্রেসিডেন্ট সৌরভ গঙ্গোপাধ্যায়। অন্য মেরুতে কোষাধ্যক্ষ বিশ্বরূপ দে। এবারই যাঁর কোষাধ্যক্ষ পদে মেয়াদ শেষ হচ্ছে এবং প্রেসিডেন্ট পদে সৌরভের বিরুদ্ধে তাঁর দাঁড়ানোর সম্ভাবনা প্রবল।
এজিএম-এর দিন ঘোষণা হওয়ার আগে দু’পক্ষই এখন নবান্নের হাওয়া বোঝার চেষ্টায়। সৌরভ নিজে কয়েকদিন আগে নবান্নে গিয়ে মুখ্যমন্ত্রী মমতা বন্দ্যোপাধ্যায়ের সঙ্গে দেখা করে এসেছেন। যা নিয়ে তুমুল জল্পনা ছড়িয়েছে ময়দানে। অনেকেই জানার চেষ্টায় যে, মুখ্যমন্ত্রীর বরাভয় জিতে ফিরলেন কি না। কারও ভোলার কথা নয় যে, সৌরভ সিএবি প্রেসিডেন্ট হওয়ার সময় সেই ঘোষণা নবান্নে দাঁড়িয়ে করেছিলেন মুখ্যমন্ত্রীই। 
সম্প্রতি বিশ্বরূপের সঙ্গেও মুখ্যমন্ত্রীর কথা হয়েছে বলে বিশ্বরূপ শিবিরের দাবি। শুক্রবার রাতে তৃণমূল কংগ্রেসের এক শীর্ষনেতার কাছ থেকে ‘এবেলা’ জানতে পেরেছে, কোনও পক্ষকেই এখনও কোনও সংকেত দেয়নি নবান্ন। সিএবি নির্বাচন মানে ১২১ ভোটের লড়াই। নবান্ন যদি নিরপেক্ষ থাকে, তাহলে কিন্তু সিএবি নির্বাচন নাটকীয় হয়ে উঠতে পারে। 
সিএবি সূত্রে খবর, নির্বাচনী প্যানেল ঠিক করে ফেলেছেন সৌরভ। যে খবর অনুযায়ী, প্রেসিডেন্ট পদে সৌরভ ও সচিব পদে অভিষেক ডালমিয়া থাকছেন। অন্য যুগ্ম-সচিব ও কোষাধ্যক্ষ পদে শোনা যাচ্ছে প্রবীর চক্রবর্তী ও নরেশ ওঝার নাম। পাল্টা দল সাজানো শুরু করেছেন বিশ্বরূপও। চমক থাকতে পারে বিরোধী প্যানেলে। প্রেসিডেন্ট পদে বিশ্বরূপ দাঁড়াতে পারেন। বাকি তিন শীর্ষ পদের জন্য দু’জনের নাম প্রাথমিকভাবে পাওয়া যাচ্ছে। একজন বিদায়ী সচিব সুবীর গঙ্গোপাধ্যায়। অন্যজন অভিষেক ডালমিয়া! যিনি আবার সৌরভের প্যানেলেও রয়েছেন। বিরোধী শিবিরের দাবি, প্রয়াত জগমোহন ডালমিয়ার সঙ্গে বিশ্বরূপের সম্পর্কের কথা মাথায় রেখে অভিষেক নমনীয় হতে পারেন।
যদিও ক্রিকেট নির্বাচনে যুযুধান দুই পক্ষই এখন নবান্ন কী মনোভাব নেয়, তা দেখার অপেক্ষায়। সৌরভের হয়ে এবারও কি উইনিং স্ট্রোক নেবেন ‘দিদি’?